Rosa Lund (EL), 2014-05-26:
Tak, og tak for en kort, men – synes jeg – alligevel god debat.
Et flertal af Folketingets partier, faktisk alle partier undtagen Enhedslisten, er blevet enige om en erhvervsskolereform.
I Enhedslisten har vi det sådan, at den reform langt fra løser alle problemerne på vores erhvervsuddannelser.
Det tror jeg ikke er nogen hemmelighed, og derfor har vi da heller ikke holdt os tilbage med at fremsætte det her beslutningsforslag sammen med SF om at ligestille elever på erhvervsuddannelserne med elever på andre uddannelser.
Jeg synes, vi skal starte med barselsområdet.
Det synes jeg er en rigtig god idé.
Det er jo ikke nogen hemmelighed, at der er andre områder, hvor især elever, der er i skolepraktik, ikke har de samme rettigheder som elever, der er ude i en ordinær praktik, eller de samme rettigheder som deres venner, der går på gymnasiet.
Når man er forsørger, giver det sig selv, at man har flere udgifter, end hvis man ikke er det.
Det er lige præcis derfor, at vi i vores SU-system – som jeg da måske bare lige skal understrege at vi herinde i Folketinget laver reglerne for – har givet mulighed for, at forsørgere både kan få tillæg og har lånemuligheder, mens de er under uddannelse, så de kan klare sig.
Vi mener i Enhedslisten, at lærlinge og skolepraktikelever, der er forsørgere, skal sidestilles med andre unge under uddannelse, der modtager SU.
Selv om hverken skolepraktikelever eller elever i ordinær praktik modtager SU, betyder det jo ikke, at de, bare fordi de er skolepraktikelever og forældre, så kan gå ned i Netto og sige: Nu skal jeg lige have mælken lidt billigere.
Sådan fungerer det jo ikke.
Vi ønsker derfor at sidestille lånemulighederne for lærlinge med de lånemuligheder, som andre unge forsørgere har.
I Enhedslisten mener vi, at det er rigtig, rigtig vigtigt, at unge får de bedste muligheder for at få en uddannelse, også når de bliver forældre.
Samtidig har vi sådan set også i Enhedslisten en målsætning om, at der skal være de bedste muligheder for at stifte familie.
Og her er det altså fuldstændig uforståeligt for mig, at unge, der tager en universitetsuddannelse eller en pædagoguddannelse, skal have bedre muligheder end unge, der tager en faglært uddannelse.
Jeg troede sådan set, at vi alle sammen herinde også var enige om, at vi gerne ville flytte nogle af de unge, der i dag vælger en gymnasial uddannelse og senere en videregående uddannelse, over til at vælge en faglært uddannelse.
Med dette beslutningsforslag ønsker vi samtidig at sikre elever i skolepraktik ret til barsel.
Grundet den store praktikpladsmangel, der er, bliver skolepraktik jo brugt rigtig, rigtig ofte i dag.
Selv om jeg mest af alt – i hele verden nærmest – ønsker mig, at alle, der starter på en erhvervsuddannelse, kan få en praktikplads i en virksomhed, er det desværre ikke tilfældet i dag.
Derfor synes jeg, at vi herinde på Christiansborg skylder de elever, der er i skolepraktik, at de sikres de samme rettigheder, som deres venner, der har en almindelig læreplads eller går på gymnasiet, har.
Jeg synes, vi skal starte med at sikre, at de kan få en barselsydelse, så eleverne kan fortsætte i uddannelse, selv om de skulle få den dejlige nyhed, at de nu skal være forældre.
Derfor foreslår vi i det her beslutningsforslag, at der skal aftales fravær – altså ikke, at der kan aftales fravær som i dag, men at der skal aftales fravær med elever, der skal på barsel, og som er i skolepraktik, så de herved er sikret ret til at modtage skolepraktikydelse under barsel.
Sidst ønsker vi også, at elever, der er i lære, skal sikres ret til barsel, som beskrevet i vores forslag.
Det er klart, at det her forslag ikke løser hele det problem, men det er da trods alt et skridt på vejen.
Det kan jo i sig selv være udfordring nok at tage en uddannelse, når man er gravid, eller når man er forsørger, og jeg synes, vi her fra Christiansborg skal gøre, hvad vi kan, for, at det bliver lidt nemmere at få barsel, hvis man er i skolepraktik.
Sidst, men ikke mindst, handler det her nok mest af alt om, at vi ønsker at sidestille de rettigheder og de muligheder, der er i vores uddannelsessystem, så der ikke er forskel på, om man tager en gymnasieuddannelse, en videregående uddannelse eller en erhvervsuddannelse.
Og jeg mener egentlig, at det burde være den mindste sag i verden for en regering, som for det første har gjort meget for at tale erhvervsuddannelserne op – og det sætter vi stor pris på i Enhedslisten – og for det andet mener, at så mange unge som muligt skal have en uddannelse.
Jeg ser meget frem til udvalgsbehandlingen og vil bare følge op på fru Trine Machs afslutning og sige, at vi kommer til at stille en masse udvalgsspørgsmål om det her.
Jeg synes, det er fuldstændig afgørende, og jeg synes ikke, at vi over for de elever, der er i skolepraktik, kan tillade os ikke at sikre dem de samme rettigheder, som alle deres venner i resten af uddannelsessystemet har.
Jeg vil bare glæde mig til udvalgsbehandlingen og sige tak for en god debat.